Zama-Zama’s hol Jhb uit met 140 km se tonnels onder stad | Netwerk24
Deur Elvira Wood 27 November 2018 09:14
Onwettige myners, oftewel zama-zama’s, kalwe soveel tonnels onder Johannesburg uit dat daar kommer is dat dit skade aan infrastruktuur kan veroorsaak.
Die departement van minerale bronne (DMB) sê in ’n verklaring hy gaan onmiddellik met ’n grondondersoek begin om vas te stel hoe stabiel die grond is. Die voorlopige verslag sal na verwagting binne twee weke voltooi word.
Die Sunday Times het die afgelope naweek berig dat zama-zama’s tonnels onder die FNB-stadion in die suide van Johannesburg grawe, onder meer. Hul tonnels is glo meters van pype wat gas en brandstof onderdeur die stad voer.
Kenners meen dat sou dié pype beskadig word, dit “alles binne ’n radius van 300 m sal verwoes”.
Die Sunday Times berig verder dat die netwerk van tonnels sowat 140 km beslaan.
Dit is nie net onder die stadion nie, maar ook onder dele van die M1-dubbeldekker- en M2-snelweg.
Die DMB sê hy moedig alle belanghebbendes aan om met die Gautengse onwettige mynbouforum saam te werk. Dié forum is juis geskep om probleme wat deur onwettige mynwese veroorsaak word aan te spreek.
Bloomberg berig onwettige mynwese is ’n groot probleem in Johannesburg.
Prof. Raymond Durrheim, van die departement van mynwese by die Universiteit van die Witwatersrand, sê wat die situasie erger maak is dat zama-zama’s geen begrip van ondergrondse rotsformasies het nie.
“Die myne rondom Johannesburg is betreklik vlak. Onwettige mynwerkers maak geen voorsorg hiervoor nie. Daar is dus ’n groot risiko die tonnels inmekaar kan val,” sê hy.
In September 2016 is talle onwettige mynwerkers juis in Langlaagte, digby die FNB-stadion, ondergronds dood ná ’n rotsstorting daar.
Synock Matobako, woordvoerder vir die Johannesburgse nooddienste wat met dié reddingspoging gehelp het, het toe gesê “van die gapings is slegs 30 cm wyd en daar is dele waar die reddingspan omtrent 7 m ver moes kruip om by van die myners uit te kom”.
Meer oor: Departement Van Minerale Bronne | Johannesburg | Zama-Zamas
‘Zama-zamas het mynbestuurder tereggestel’
Skietstilstand tussen zama-zamas en myn